Diari Oficial de la Generalitat Valenciana


Sumari del DOGV 8019, del 11-04-2017 (2017/2989)

ORDRE 14/2017, de 4 d'abril, de la Conselleria d'Educació, Investigació, Cultura i Esport, per la qual s'estableix i s'autoritza el pla d'estudis conduent a l'obtenció del títol Superior de Disseny en l'especialitat de Disseny de Moda de l'Escola d'Art i Superior de Disseny d'Alacant.
---------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   8019

Data del DOGV
:   11-04-2017

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2017/2989


Data del document
:   04-04-2017

Organisme emissor
:   Conselleria d'Educació, Investigació, Cultura i Esport

Tipus de document
:   Ordre

Descriptors 

:   * Conselleria d'Educació, Investigació, Cultura i Esport
    * centre d'ensenyament

ORDRE 14/2017, de 4 d'abril, de la Conselleria d'Educació, Investigació, Cultura i Esport, per la qual s'estableix i s'autoritza el pla d'estudis conduent a l'obtenció del títol Superior de Disseny en l'especialitat de Disseny de Moda de l'Escola d'Art i Superior de Disseny d'Alacant. [2017/2989]  
PREÀMBUL  
  
Normativa estatal de caràcter bàsic  
El Reial decret 633/2010, de 14 de maig, pel qual es regula el contingut bàsic de les ensenyances artístiques superiors de Disseny establides en la Llei orgànica 2/2006, de 3 de maig, d'educació, determina en l'article 4, apartat 2, modificat per la Sentència del Tribunal Suprem de 23 de maig de 2012, que les especialitats de les ensenyances artístiques superiors de Disseny són les següents: Gràfic, Producte, Interiors i Moda.  
L'esmentat reial decret estableix en l'article 7, apartat 1, el següent:  
  
«Les administracions educatives, vista la proposta dels centres, establiran el pla d'estudis, completant els mínims fixats en aquest reial decret, fins al total de 240 crèdits, de conformitat amb els criteris següents:  
a) Cada una de les matèries s'organitzarà en una o més assignatures, assenyalant les competències, el contingut i el nombre de crèdits per a cada una i el curs o els cursos en què s'hauran de realitzar, i es podran incrementar els continguts i els crèdits mínims fixats.  
b) El pla d'estudis es podrà completar amb altres matèries, a més de les establides en aquest reial decret, que es concretaran en assignatures.  
  
c) Es podran establir assignatures optatives que desenvolupen continguts la finalitat de les quals siga la d'actualitzar, completar o ampliar la formació de l'alumnat.»  
I en l'apartat 3 de l'article 7 disposa: «Les administracions educatives, vista la proposta dels centres, en establir els corresponents plans d'estudis, podran disposar diversos itineraris acadèmics en cada una de les especialitats a què es refereix aquest reial decret».  
  
Normativa autonòmica  
En l'àmbit de la Generalitat, el Decret 48/2011, de 6 de maig, del Consell, pel qual s'estableix l'ordenació de les ensenyances artístiques superiors i es determina el marc normatiu per a la implantació dels plans d'estudis corresponents als títols superiors en les diferents ensenyances artístiques en l'àmbit de la Comunitat Valenciana assenyala en l'article 7.1 que «l'organització i distribució general dels 240 crèdits ECTS de cada pla d'estudis es farà de conformitat amb el que estableixen, en el que siga aplicable, els reials decrets 630 a 635/2010, de 14 de maig, i amb el que disposa aquest decret.» En l'article 7.3 assenyala que «els centres impartiran les especialitats i itineraris que expressament els siguen autoritzats. De conformitat amb el que estableix aquest decret, organitzaran el pla d'estudis i la seua distribució en assignatures per semestres; igualment, realitzaran les guies docents corresponents a les assignatures, que hauran de ser públiques».  
  
Així mateix, la disposició final primera d'aquest decret, habilita el conseller o consellera amb competències en matèria d'educació superior per a autoritzar els plans d'estudis dels centres d'ensenyances artístiques superiors de conformitat amb aquell.  
Finalment, el Decret 82/2009, de 12 de juny, del Consell, pel qual s'aproven els Estatuts de l'Institut Superior d'Ensenyances Artístiques de la Comunitat Valenciana (ISEACV), estableix en l'article 2, titulat «Adscripció del personal docent i d'administració i serveis dels centres que es consignen en l'annex II d'aquest decret», el següent: «D'acord amb el que disposa l'article 16 de la Llei 8/2007, de 2 de març, de la Generalitat, els centres superiors d'ensenyances artístiques de titularitat de la Generalitat, que es recullen en l'annex II d'aquest decret, les ensenyances artístiques superiors que s'hi imparteixen, i els seus mitjans humans, tant docents com d'administració i serveis, així com els mitjans materials, queden integrats orgànicament i funcionalment en l'Institut Superior d'Ensenyances Artístiques de la Comunitat Valenciana». Entre aquests centres figura l'Escola d'Art i Superior de Disseny de València, que ha sigut consultada degudament per a l'elaboració i aprovació d'aquesta ordre.  
  
En conseqüència, per mitjà de la present ordre s'estableix i s'autoritza el pla d'estudis de l'Escola d'Art i Superior de Disseny d'Alacant, conduent a l'obtenció del títol superior de Disseny en l'especialitat de Disseny de Moda.  
Per això que s'ha exposat, conforme amb el Consell de Direcció de l'Institut Superior d'Ensenyances Artístiques de la Comunitat Valenciana, informat el Consell Valencià d'Universitats i de Formació Superior, d'acord amb la proposta de la directora general d'Universitat, Investigació i Ciència de data 11 d'octubre de 2016, i en exercici de les atribucions conferides per la disposició final primera del Decret 48/2011, abans mencionat, i per l'article 28.e de la Llei 5/1983, de 30 de desembre, del Consell,  
  
  
ORDENE  
  
Article 1. Objecte  
La present ordre té per objecte l'establiment i l'autorització del pla d'estudis conduent a l'obtenció del títol Superior oficial de Disseny, en l'especialitat de Disseny de Moda, en l'Escola d'Art i Superior de Disseny d'Alacant, de conformitat amb el que estableixen el Reial decret 633/2010, de 14 de maig, pel qual es regula el contingut bàsic de les ensenyances artístiques superiors de Disseny establides en la Llei orgànica 2/2006, de 3 de maig, d'educació, i el Decret 48/2011, de 6 de maig, del Consell, pel qual s'estableix l'ordenació de les ensenyances artístiques superiors i es determina el marc normatiu per a la implantació dels plans d'estudis corresponents als títols oficials en les diferents ensenyances artístiques superiors, en l'àmbit de la Comunitat Valenciana.  
  
Article 2. Títol Superior de Disseny en l'especialitat de Moda  
La superació de les ensenyances artístiques superiors de Disseny en l'especialitat de Moda donarà lloc a l'obtenció del títol Superior de Disseny en la dita especialitat. Aquest títol té caràcter oficial i validesa acadèmica i professional en tot el territori nacional segons estableix el Reial decret 633/2010, de 14 de maig.  
  
Article 3. Organització del pla d'estudis  
1. El pla d'estudis conduent a l'obtenció del títol Superior de Disseny, en l'especialitat de Disseny de Moda, conté les competències transversals, les competències generals i les competències específiques pròpies de l'especialitat que es determinen en l'annex I d'aquesta ordre.  
  
2. El pla d'estudis del títol superior de Disseny, de l'especialitat de Moda, comprén 4 cursos acadèmics de 60 crèdits, conforme al Sistema Europeu de Transferència de Crèdits (ECTS), cada un distribuïts en huit semestres, amb un total de 240 crèdits ECTS.  
3. La distribució dels 240 crèdits ECTS és la següent:  
a) Matèries i assignatures de formació bàsica, amb un mínim de 60 crèdits.  
b) Matèries i assignatures de formació obligatòria d'especialitat, amb un mínim de 90 crèdits.  
c) Les pràctiques externes, amb una duració de 12 crèdits.  
d) El treball de fi de títol, la duració del qual serà de 18 crèdits i es realitzarà en la fase final del pla d'estudis.  
e) Assignatures específiques de centre, amb un màxim de 60 crèdits, de les quals fins a 30 crèdits podran ser optatives.  
  
Article 4. Autorització del pla d'estudis  
D'acord amb el que estableix aquesta ordre, s'autoritza el pla d'estudis del títol Superior de Disseny, en l'especialitat de Disseny de Moda, per a l'Escola d'Art i Superior de Disseny d'Alacant, inclòs com a annex II.  
  
  
DISPOSICIÓ ADDICIONAL  
  
Única. Absència d'incidència en la despesa pressupostaria de la Generalitat  
La implementació i posterior desplegament d'aquesta orde no podrà tindre cap incidència en la dotació de tots i cada un dels capítols de despesa assignats a la conselleria competent en matèria d'educació i, en tot cas, haurà de ser atés amb els mitjans humans i materials d'aquest departament i de l'Escola d'Art i Superior de Disseny d'Alacant.  
  
  
DISPOSICIÓ DEROGATÒRIA  
  
Única  
Queden derogades totes les disposicions del mateix rang o inferior que s'oposen al que disposa la present ordre.  
  
  
DISPOSICIÓ FINAL  
  
Única. Entrada en vigor  
La present ordre entrarà en vigor l'endemà de la seua publicació en el Diari Oficial de la Generalitat Valenciana.  
  
València, 4 d'abril de 2017  
  
El conseller d'Educació, Investigació, Cultura i Esport,  
VICENT MARZÀ IBÁÑEZ  
  
  
  
ANNEX I  
Competències pròpies del títol  
  
Competències transversals del títol Superior de Disseny  
En finalitzar els seus estudis superiors de Disseny, els titulats han de posseir les competències transversals següents:  
  
CT 1 Organitzar i planificar el treball de manera eficient i motivadora  
CT 2 Recollir informació significativa, analitzar-la, sintetitzar-la i gestionar-la adequadament  
CT 3 Solucionar problemes i prendre decisions que responguen als objectius del treball que es realitza  
CT 4 Utilitzar eficientment les tecnologies de la informació i la comunicació  
CT 5 Comprendre i utilitzar, almenys, una llengua estrangera en l'àmbit del seu desenvolupament professional  
CT 6 Realitzar autocrítica cap al propi exercici professional i interpersonal  
CT 7 Utilitzar les habilitats comunicatives i la crítica constructiva en el treball en equip  
CT 8 Desenvolupar raonadament i crítica idees i arguments  
CT 9 Integrar-se adequadament en equips multidisciplinaris i en contextos culturals diversos  
CT10 Liderar i gestionar grups de treball  
CT11 Desenvolupar en la pràctica laboral una ètica professional basada en l'apreciació i sensibilitat estètica, mediambiental i cap a la diversitat  
CT12 Adaptar-se en condicions de competitivitat als canvis culturals, socials i artístics i als avanços que es produeixen en l'àmbit professional i seleccionar les vies adequades de formació continuada  
CT13 Buscar l'excel·lència i la qualitat en la seua activitat professional  
CT14 Dominar la metodologia d'investigació en la generació de projectes, idees i solucions viables  
CT15 Treballar de manera autònoma i valorar la importància de la iniciativa i l'esperit emprenedor en l'exercici professional  
CT16 Usar els mitjans i recursos al seu abast amb responsabilitat cap al patrimoni cultural i mediambiental  
CT17 Contribuir amb la seua activitat professional a la sensibilització social de la importància del patrimoni cultural, la seua incidència en els diferents àmbits i la seua capacitat de generar valors significatius  
  
  
  
Competències generals del títol Superior de Disseny  
En finalitzar els seus estudis superiors de Disseny, els titulats han de posseir les competències generals següents:  
  
CG 1 Concebre, planificar i desenvolupar projectes de disseny d'acord amb els requisits i condicionaments tècnics, funcionals, estètics i comunicatius  
CG 2 Dominar els llenguatges i els recursos expressius de la representació i la comunicació  
CG 3 Establir relacions entre el llenguatge formal, el llenguatge simbòlic i la funcionalitat específica  
CG 4 Tindre una visió científica sobre la percepció i el comportament de la forma, de la matèria, de l'espai, del moviment i del color  
CG 5 Actuar com a mediadors entre la tecnologia i l'art, les idees i els fins, la cultura i el comerç  
CG 6 Promoure el coneixement dels aspectes històrics, ètics, socials i culturals del disseny  
CG 7 Organitzar, dirigir i/o coordinar equips de treball i saber adaptar-se a equips multidisciplinaris  
CG 8 Plantejar estratègies d'investigació i innovació per a resoldre expectatives centrades en funcions, necessitats i materials  
CG 9 Investigar en els aspectes intangibles i simbòlics que incideixen en la qualitat  
CG 10 Ser capaços d'adaptar-se als canvis i a l'evolució tecnològica industrial  
CG 11 Comunicar idees i projectes als clients, argumentar raonadament, saber avaluar les propostes i canalitzar el diàleg  
CG 12 Aprofundir en la història i la tradició de les arts i del disseny  
CG 13 Conéixer el context econòmic, social i cultural en que té lloc el disseny  
CG 14 Valorar la dimensió del disseny com a factor d'igualtat i d'inclusió social, i com a transmissor de valors culturals  
CG 15 Conéixer processos i materials i coordinar la pròpia intervenció amb altres professionals, segons les seqüències i graus de compatibilitat  
CG 16 Ser capaços de trobar solucions ambientalment sostenibles  
CG 17 Plantejar, avaluar i desenvolupar estratègies d'aprenentatge adequades a l'èxit d'objectius personals i professionals  
CG 18 Optimitzar la utilització dels recursos necessaris per a assolir els objectius previstos  
CG 19 Demostrar capacitat crítica i saber plantejar estratègies d'investigació  
CG 20 Comprendre el comportament dels elements que intervenen en el procés comunicatiu, dominar els recursos tecnològics de la comunicació i valorar la seua influència en els processos i productes del disseny  
CG 21 Dominar la metodologia de la investigació  
CG 22 Analitzar, avaluar i verificar la viabilitat productiva dels projectes, des dels criteris d'innovació formal, gestió empresarial i demandes de mercat  
  
  
  
Competències específiques del títol Superior de Disseny en l'especialitat de Disseny de Moda  
En finalitzar els seus estudis superiors de Disseny de Moda, els titulats han de posseir les competències específiques següents:  
  
CE 1 Generar propostes creatives de disseny de moda i indumentàries adequades als condicionaments materials, funcionals, estètics i comunicatius dels supòsits de treball  
CE 2 Concebre i materialitzar projectes de disseny de moda i indumentària que integren els aspectes formals, materials, tècnics, funcionals, comunicatius i de realització  
CE 3 Conéixer les característiques, propietats i comportament dels materials utilitzats en els distints àmbits del disseny de moda i indumentària  
CE 4 Conéixer la indumentària i els processos de fabricació, producció i manufactura dels sectors vinculats al disseny de moda i indumentària  
  
CE 5 Adequar la metodologia i les propostes de disseny a l'evolució tecnològica i industrial pròpia del sector  
CE 6 Fonamentar el procés creatiu en estratègies d'investigació, metodològiques i estètiques  
CE 7 Interrelacionar els llenguatges formal i simbòlic amb la funcionalitat específica  
CE 8 Resoldre els problemes estètics, funcionals, tècnics i de realització que es plantegen durant el desplegament i execució del projecte  
CE 9 Analitzar els estudis de mercat i la seua incidència en el desenvolupament de nous productes i col·leccions  
CE 10 Conéixer els recursos tecnològics de la comunicació i les seues aplicacions al disseny de moda i indumentària  
CE 11 Dominar la tecnologia digital específica vinculada al desplegament i execució de projectes de disseny de moda i indumentària  
CE 12 Conéixer el marc econòmic i organitzatiu en el qual s'exerceix l'activitat empresarial  
CE 13 Conéixer el context econòmic, social, cultural i històric en el qual es desenvolupa el Disseny de moda i indumentària  
CE 14 Comprendre el marc legal i reglamentari que regula l'activitat professional, la seguretat i la salut laboral i la propietat intel·lectual i industrial  
CE 15 Reflexionar sobre la influència social positiva del disseny, valorar la seua incidència en la millora de la qualitat de vida i del medi ambient i la seua capacitat per a generar identitat, innovació i qualitat en la producció  
  
  
  
Perfil professional del títol Superior de Disseny  
Perfil professional del títol Superior de Disseny en l'especialitat de Disseny de Moda  
  
El dissenyador de moda és un professional capaç de configurar materialment i formalment els productes de disseny tèxtil i de la indumentària en distints àmbits, atenent les necessitats i les tendències del mercat, de creativitat, d'innovació i la seua viabilitat tecnicoproductiva, econòmica, mediambiental i sociocultural. Els àmbits principals on desenvolupa la seua activitat són:  
Disseny de moda i indumentària.  
Coolhunter - Investigació de tendències.  
Estilisme.  
Direcció artística.  
Vestuari teatral i cinematogràfic.  
Disseny de complements.  
Disseny tèxtil.  
Disseny i gestió d'imatge corporativa.  
Gestió empresarial d'activitats creatives.  
Dissenys personalitzats o corporatius.  
Disseny de moda i indumentària per a activitats específiques.  
Figurins.  
Sastreria i confecció a mida.  
Disseny, investigació i desenvolupament de nous conceptes, materials, aplicacions i productes.  
Investigació i docència.